দাবি না মানলে কর্মসূচি শুরুর হুঁশিয়ারি পাটকল শ্রমিকদের || Somoynews.tv
১৬-১২-২০১৯, ০৫:৪৭
দাবি না মানলে কর্মসূচি শুরুর হুঁশিয়ারি পাটকল শ্রমিকদের
আন্দোলন ২২ ডিসেম্বর পর্যন্ত স্থগিত করেছে সিবিএ-নন সিবিএ পাটকল সংগ্রাম পরিষদ। দাবি না মানলে আবার কর্মসূচি শুরুর হুঁশিয়ারি দিয়েছেন তারা। এদিকে শ্রম প্রতিমন্ত্রী মুন্নুজান সুফিয়ান বলেছেন, পাটকল শ্রমিকদের দাবি মানতে সরকার আন্তরিক। শিগগিরই মজুরি কমিশন ২০১৫ বাস্তবায়নেরও আশ্বাস দেন তিনি।
দীর্ঘদিন থেকে লোকাসানে রাষ্ট্রায়ত্ত পাটকলগুলো। এর পেছনে বিজেএমসির নানা অদক্ষতা ও অব্যবস্থাপনার কথা উঠে এসেছে বিভিন্ন সময়। লোকসানের কারণে হাজার হাজর শ্রমিকের বেতন অনিয়মিত, এক পর্যায়ে বন্ধ হয়ে গেছে। এমনকি ২০১৩ সাল থেকে অবসরের পর পিএফ ফান্ডের টাকাও পাচ্ছেন না তারা। এমন পরিস্থিতিতে চলতি বছরের মাঝামাঝি একদফা আন্দোলনে যান শ্রমিকরা।
পরে সমাধানের আশ্বাসে কাজে ফিরলেও তার সুরাহা না হওয়ায় চলতি মাসে ফের আন্দোলন, অনশনে যান শ্রমিকরা। এরমধ্যে অনশনরত শ্রমিক মারা যাওয়ার ঘটনাও ঘটেছে। পরিস্থিতি সামাল দিতে বিজেএমসিতে শ্রম প্রতিমন্ত্রীর উপস্থিতিতে আলোচনায় বসে পাটকল কর্পোরেশন ও শ্রমিক নেতারা। যদিও সভার এক পর্যায়ে গোলযোগ দেখা দেয় দু’রকম সিদ্ধান্ত নিয়ে।
বিজেএমসি ও পাটকল পরিচালনার কর্মকর্তারা দুর্নীতিতে জড়িত অভিযোগ করে বলা হয়, পাট কেনার কমিটিতে শ্রমিকদের থাকার সুযোগ নেই।
প্রতিমন্ত্রী বলেন, বর্তমান সরকার পাটখাতের উন্নয়নে আন্তরিকভাবে কাজ করছে, শ্রমিকের ন্যায্য দাবি পূরণে প্রধানমন্ত্রী ইতিবাচক নির্দেশনা দিয়েছেন।